**Kisjankó Bori Hímzőkonferencia Mezőkövesden**

Június 28. és 29. között rendezik Mezőkövesden a Kisjankó Bori Hímzőkonferenciát, ahol átadják a XXIX. Kisjankó Bori Országos Hímzőpályázat díjait és megnyitják a pályázatokból összeállított kiállítást. A Hagyományok Háza, a Mezőkövesdi Közkincstár Nonprofit Kft., a Matyó Múzeum és a Matyó Népművészeti Egyesület által rendezett eseményen szó lesz neves divattervezők és kézműves szakemberek tapasztalatairól, a kézműves képzésekről és a marketingről.

A XXIX. Kisjankó Bori Országos Hímzőpályázat célja a magyar népi hímzések és viseletek hagyományainak megőrzése és továbbfejlesztése volt, továbbá a régebbi, kevésbé ismert területek felkutatását és feldolgozását várták a pályázóktól, valamint olyan népi iparművészeti hímzéseket, amelyek mind művészi, mind használati érték szempontjából megfelelnek a mai kor követelményeinek.

A júniusi konferencia két napja alatt számos előadáson vehetnek majd részt az érdeklődők a legkülönfélébb témákba csöppenve. Megtudhathják például, hogy hogyan lehet ma a fiatalokat a kézműves szakma tanulására ösztönözni, hogy hogyan érdemes saját brand-et alapítani, a matyó hímzések újragondolásába is betekinthetnek, illetve a Hagyományok Háza Nyitott Műhelyének működése is bemutatásra kerül.

További információ, és a konferencia részletes programja a Hagyományok Háza [honlapján](https://www.hagyomanyokhaza.hu/page/13853/).